ფილიპ როთი
ფილიპ მილტონ როთი (ინგლ. Philip Milton Roth; დ. 19 მარტი, 1933, ნიუარკი, ნიუ-ჯერსი, აშშ — გ. 22 მაისი, 2018) — ამერიკელი რომანისტი და მოთხრობების ავტორი. ცნობადობა მოიპოვა 1959 წელს გამოქვეყნებული ნოველით „მშვიდობით, კოლუმბუს“ — ესაა ებრაელ-ამერიკელთა ცხოვრების იუმორისტული აღწერა, რომლისთვისაც მან აშშ-ის ეროვნული წიგნის ჯილდო მიიღო. 1969 წელს როთს აღიარება მოუტანა რომანმა „პორტნოის სინდრომი“, რომელშიც ახალგაზრდა ებრაელი მამაკაცის იუმორისტული და სექსუალურად ღია ფსიქოლოანალიტიკური მონოლოგია მოცემული. როთის ტექსტები ცნობილია რეალობასა და ფანტაზიას შორის ზღვრის ფილოსოფიური და ფორმალური მოშლით და ამერიკული იდენტობის პროვოკაციული კვლევით. მწერლის ნაწარმოებების უმრავლესობაში მოქმედება მისი დაბადების ადგილას, ნიუ ჯერსის ქალაქ ნიუარკში ხდება. როთი თავისი თაობის ერთ-ერთი ყველაზე მეტი ჯილდოს მქონე ავტორია. მან სამჯერ მოიპოვა პენ-ფოლკნერის პრემია, ხოლო ორ-ორჯერ — წიგნის ეროვნული ჯილდო და წიგნის კრიტიკოსთა ეროვნული ჯილდო. 1998 წელს როთი რომანისთვის „ამერიკული პასტორალი“ (1997) პულიცერის პრემიით დაჯილდოვდა. 2001 წელს მწერალს პრაღაში ფრანც კაფკას პრემია მიენიჭა.